இறைவனிடத்தே கொண்ட உறவும் அவ்வுறவினால் ஏற்படும் உணர்வுமே நம்மை இறையறிவு பெறுவதற்கும் அவ்விறைவனிடத்தே இருக்கும் பேரின்பத்தினை அடைந்து பிறவி அறுப்பதற்கும் துணை நிற்கும் என்று சீர்மிகு செந்தமிழரின் இறைக்கொள்கையான சித்தாந்த சைவம் குறிப்பிடுகின்றது. இறைவனிடத்தே வைக்கின்ற உறவு முறைகளில் ஆசான் மாணாக்கர் உறவினைத் திருமூலர் குறிப்பிடுகின்றார். ஆசான் மாணாக்க உறவு முறையை ஆசான் மாணாக்கர் நெறி அல்லது சன்மார்க்க நெறி என்று வடமொழியில் குறிப்பிடுவர். சிவப்பரம்பொருளின் உண்மையான இயல்பினை விளக்குவனவாக இருபத்து எட்டு சிவாகமங்களும் பன்னிரண்டு திருமுறைகளும் பதினான்கு சித்தாந்த சைவ மெய்கண்ட நூல்களும் விளங்குகின்றன. இவற்றின் உண்மைகளைப் பிழையற உணராது, உள்ளவாறு உணர்ந்து, அதன் பயனாகப் பற்று, சினம், உண்மைகளைப் பிழைபட உணர்தல் எனும் குற்றங்களை நீங்கிப் பரம்பொருளோடு ஒன்றுபடும் நிலை கிடைக்கப்பெற்றுப் பிறவியை வென்றவரே வாழ்க்கையின் குறிக்கோளை அடைந்தவர் என்பார் திருமூலர்.